དེ་ལྟར་ཁྲི་རབས་དང་པོ་སྐྱབས་མགོན་སྐུ་ཕྲེང་གསུམ་པ་དགེ་འདུན་འཕྲིན་ལས་རབ་རྒྱས་ནས་རོང་རྒན་སྐུ་ཕྲེང་དྲུག་པ་དགེ་འདུན་དར་རྒྱས་རྒྱ་མཚོའི་བར་ཁྲི་རབས་ཉེར་གཅིག་སོང་ཡོད།སྐྱབས་མགོན་སྐུ་ཕྲེང་གསུམ་པ་དགེ་འདུན་འཕྲིན་ལས་རབ་རྒྱས་ནི།སྤྱི་ལོ་ལོར་གཉན་ཐོག་སྡེ་བར་སྐུ་འཁྲུངས།ཆུང་དུས་ནས་གཉན་ཐོག་དགེ་སློང་བློ་བཟང་ཤེས་རབ་ཀྱི་མདུན་ནས་འཕྲལ་སྦྱོར་གྱི་ཀློག་དང་།བཀྲ་ཤིས་འཁྱིལ་འགའ་དྭགས་དབུ་མཛད་ངག་དབང་རྒྱ་མཚོས་ཆོས་སྤྱོད་རྣམས་བློ་འཛིན་པར་བཅུགདགུང་ལོ་བདུན་པར་མཁན་ཆེན་དགེ་འདུན་རྒྱ་མཚོ་ལས་རབ་ཏུ་བྱུང་།དགུང་ལོ་དགུ་བར་གདན་སར་བཀོད།ཁྲི་རྒན་འཇམ་དབྱངས་ཐུབ་བསྟན་རྒྱ་མཚོ་དང་།དཔལ་ཆོས་མཁན་པོ།བྱམས་ཆེན་མཁན་པོ་བློ་བཟང་འཕྲིན་ལས།མཁས་དབང་བློ་བཟང་དར་རྒྱས།དྲུང་ཡིག་བློ་བཟང་རྒྱ་མཚོ།ལྕང་སྐྱ་རོལ་བའི་རྡོ་རྗེ།པཎ་ཆེན་སྐུ་ཕྲེང་དྲུག་པ་དཔལ་ལྡན་ཡེ་ཤེས་སོགས་བླ་མར་བསྟེན་ཏེ་མདོ་སྔགས་ཀྱི་གཞུང་དང་།དབང་ལུང་རྗེས་གནང་དང་ཁྲིད་མན་ངག་སོགས་ཉམས་སུ་བཞེས།གསན་སྦྱོང་ཤུགས་ཆེར་གནང་སྐབས་རྡོ་རྗེ་གུར་རྒྱ་མིའི་རྣམ་པ་ཅན་དང་།རྨ་རྒྱལ་སྦོམ་ར་སོགས་མིའི་རྣམ་པར་བྱོན་ཏེ་ལེགས་སོ་ཕུལ།མཚན་ལམ་དུ་ཡབ་རྗེ་བླ་མ་སྐལ་ལྡན་རྒྱ་མཚོ་ལས་འཇམ་དབྱངས་དཀར་བོའི་རྗེས་གནང་གསན།རྡོར་ཕྲེང་དང་ཀྲྀ་ཡའི་དབང་གི་སྐབས་ཡེ་ཤེས་ཀྱི་མཁའ་འགྲོ་མ་ལས་ཐོད་ཆང་ལན་གསུམ་དྲངས་པ་སོགས་ཀྱི་གསང་བའི་རྣམ་ཐར་མང་།དགུང་ལོ་བཅུ་དྲུག་པར་རྒྱལ་དབང་སྐལ་བཟང་རྒྱ་མཚོས་སྐུ་གོང་མའི་དུས་ལྟར་དགའ་ལྡན་ཨ་ཆི་ཐུ་ཨེར་ཏེ་ནི་ནོ་མོན་ཧན་ཞེས་བསྔགས་པའི་བཀའ་ཐམ་བྱུང་།དགུང་ལོ་བཅུ་བདུན་པར་རྒྱུད་པའི་ཁྲི་བ་དང་།དགུང་ལོ་ཉི་ཤུའི་སྟེང་གྲྭ་ཚང་གི་གསེར་ཁྲིར་བཞུགས།